贈翟二淳老
作者：趙鼎臣
朝代：宋

paragraphs: 去鄉今幾時，未易詰晦朔。
但聞葦溪頭，稚柳皆把握。
老豈私我哉，浸潤不頓覺。
攬鏡忽悟渠，鬢雪頗斑駮。
喜聞貴人來，文字得商搉。
故人五十滿，髮黑面丹渥。
乃知出處間，相去如許邈。
新詩愈豪放，談笑出飛雹。
留之不肯住，告別意苦確。
嗟我獨何愚，斗米尚俛啄。
詩書久遺忘，志氣日齷齪。
詎堪剸劇繁，所願斸墝埆。
歸田不須謀，老圃安用學。
東皋會相從，共醉村酒濁。